Predkladacia správa 

Slovenská republika vo svojej úvodnej negociačnej pozícii ku kapitole 7 – Poľnohospodárstvo požiadala celkove o 43 prechodných období, technických úprav a kvót. V priebehu rokovaní s Európskou komisiou počas niekoľkých technických rokovaní dospeli pracovné expertné skupiny k záveru, že niektoré prechodné obdobia a technické požiadavky nie je nutné požadovať a je možné ich z rokovaní stiahnuť, nakoľko časť z nich bude riešená po vstupe SR do EÚ v rámci štandardnej procedúry v Riadiacich výboroch Európskej komisie a Rady. V priebehu rokovaní experti identifikovali 28 takýchto negociačných požiadaviek. Niektorými zmenami sa vláda SR už zaoberala a súhlasila so zmenou negociačných požiadaviek v tejto kapitole. Okrem toho počas prebiehajúcich rokovaní SR identifikovala aj 6 nových negociačných požiadaviek. Celkovo bude SR uplatňovať 21 negociačných požiadaviek, v rámci ktorých bude 1 požiadavka na 3-ročné prechodné obdobie pre prevádzkarne živočíšnych produktov.

Nakoľko rokovania v tejto kapitole sa chýlia k záverečnej fáze, predkladáme vláde na odsúhlasenie návrhy na zmenu, zrušenie a doplnenie negociačných požiadaviek v kapitole 7 – Poľnohospodárstvo. V priebehu rokovaní sa vláda už niektorými dielčími zmenami našich požiadaviek zaoberala. Pre úplnosť a komplexnosť uvádzame podrobný prehľad ako sa počas rokovaní od otvorenia kapitoly v júni 2001 požiadavky vyvíjali.

K materiálu sa uskutočnilo medzirezortné pripomienkové konanie na úrovni Skupiny hlavného vyjednávača. Pripomienky formulačného charakteru uplatnili Ministerstvo pôdohospodárstva a Štátná veterinárna a potravinová správa, ktoré boli zapracované. Inštitút pre aproximáciu práva Úradu vlády uplatnil pripomienky formálno-technického charakteru, ktoré boli čiastočne zapracované. Ostatní členovia Skupiny hlavného vyjednávača nemali žiadne pripomienky.